মুক্তিযুদ্ধের অন্যতম সংগঠক ও প্রখ্যাত আইনজীবী রইস উদ্দীন আহমেদ চাঁপাইনবাবগঞ্জের শিবগঞ্জ উপজেলার কমলাকান্তপুর গ্রামে জন্মগ্রহণ করেন। আওয়ামীলীগের বিশিষ্ট নেতা এ্যাড.রইস উদ্দীন আহমেদ ১৯৭০ সালের নির্বাচন ও অসহযোগ আন্দোলনসহ মুক্তিযুদ্ধের প্রতিটি পর্যায়ে গুরুত্বপূর্ণ অবদান রাখেন। মুক্তিযুদ্ধের সময় মালদহ শহরে অবস্থান করে মুক্তিযুদ্ধ পরিচালনায় বিশেষ ভূমিকা পালন করেন। মুক্তিযুদ্ধ চলাকালীন এলাকার সর্বজন শ্রদ্ধেয় ও বয়োপ্রাপ্ত নেতা হিসেবে তিনি অভিভাবকের মতো আওয়ামীলীগের অপরাপর নেতাদের সাথে সাহস ও অনুপ্রেরণা যুগিয়েছেন। স্থানীয় পর্যায়ে মুক্তিযুদ্ধের সকল নীতিনির্ধারণী সভায় উপস্থিত থেকে সহযোদ্ধাদের পরামর্শ দিয়েছেন। ১৯৭১ সালে মুক্তিযুদ্ধকে সঠিকভাবে পরিচালনার জন্য চাঁপাইনবাবগঞ্জে ৫-সদস্য বিশিষ্ট স্টিয়ারিং কমিটির অন্যতম সদস্য ছিলেন মুক্তিযুদ্ধের সংগঠক এ্যাড. রইস উদ্দিন আহমদ। অন্যান্য সদস্যরা ছিলেন ভাষা সৈনিক-গোলাম আরিফ টিপু, ডা.আ.আ.ম. মেসবাহুল হক, সেরাজুল হক শনি মিয়া, ভাষা সৈনিক-এ্যাড.ওসমান গণি। পরে উক্ত সদস্য সংখ্যা ১০ এ উন্নীত করা হয়।